Komisijos Reglamentas (EB) Nr. 1822/2003
2003 m. spalio 16 d.
iš dalies pakeičiantis Reglamentą (EB) Nr. 2760/1998 dėl tarpvalstybinio bendradarbiavimo programos įgyvendinimo pagal Phare programą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1989 m. gruodžio 18 d. priimtą Tarybos reglamentą (EEB) Nr. 3906/89 dėl ekonominės pagalbos kai kurioms Vidurio ir Rytų Europos valstybėms [1], su paskutiniais pakeitimais, padarytais Reglamentu (EB) Nr. 807/2003 [2], ir ypač jo 8 straipsnį,
kadangi:
(1) Europos Vadovų Taryba 2002 m. gruodžio 12 ir 13 d. Kopenhagoje vykusiame susitikime užbaigė stojimo derybas su Kipru, Čekijos Respublika, Estija, Vengrija, Latvija, Lietuva, Malta, Lenkija, Slovakija ir Slovėnija ir nustatė stojimo datą - 2004 m. gegužės 1 d. Dėl šios priežasties šios stojančiosios šalys turėtų būti išbrauktos iš Phare tarpvalstybinio bendradarbiavimo programos reikalavimus atitinkančių pasienių sąrašo.
(2) Kopenhagos Europos Vadovų Taryba priėmė Bulgarijai ir Rumunijai skirtus tvarkaraščius, pagal kuriuos siekiama paremti šių dviejų šalių kandidačių pastangas įstoti į Europos Sąjungą 2007 m.
(3) 2003 m. liepos 1 d. Komisijos komunikatu dėl pasirengimo naujajam Kaimynystės dokumentui [3] siūloma 2004-2006 m. laikotarpiui įvesti kaimynystės programas, taikomas išorinėms išplėstos Europos sienoms. Vadinasi, Rumunijos ir Bulgarijos sienos su kaimyninėmis šalimis ne kandidatėmis, turėtų būti įtrauktos į reikalavimus atitinkančių pasienių sąrašą.
(4) Komisijos reglamente (EB) Nr. 2760/98 [4], su paskutiniais pakeitimais, padarytais Reglamentu (EB) Nr. 1596/2002 [5] numatyta išplėsti Phare tarpvalstybinio bendradarbiavimo programą, apimant sienas su kitomis kaimyninėmis šalimis, kurios naudojasi kitomis Bendrijos paramos programomis; tikslinga išplėsti Phare tarpvalstybinio bendradarbiavimo programą, kad ji apimtų ir Bulgarijos sieną su Turkija.
(5) dėl šios priežasties Reglamentas (EB) Nr. 2760/98 turėtų būti atitinkamai iš dalies pakeistas.
(6) šiame reglamente numatytos priemonės atitinka Ekonominio restruktūrizavimo komiteto nuomonę kai kuriose Vidurio ir Rytų Europos valstybėse,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2760/98 2 straipsnio 1 dalis pakeičiama taip:
"1. Sienos, atitinkančios reikalavimus, yra tarp
(a) Rumunijos ir Vengrijos, Rumunijos ir Bulgarijos, Rumunijos ir Ukrainos, Rumunijos ir Moldovos, Rumunijos ir Serbijos bei Juodkalnijos.
(b) Bulgarijos ir Graikijos, Bulgarijos ir Rumunijos, Bulgarijos ir Turkijos, Bulgarijos ir buvusiosios Jugoslavijos Respublikos Makedonijos, Bulgarijos ir Serbijos bei Juodkalnijos."
2 straipsnis
Šis reglamentas įsigalioja 2004 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. spalio 16 d.